Moody’s sê oor SA kredietgraderingArgieffoto Die graderingsagentskap het pas ŉ hersiening van Suid-Afrika se graderingstatus afgehandel wat op 8 Maart vanjaar begin het. “Die bevestiging van Suid-Afrika se gradering weerspieël Moody’s se siening dat die land waarskynlik binnekort ŉ keerpunt kan bereik ná talle jare van sukkelende groei,” het die agentskap in ŉ verklaring gesê. “Die 2016/17-begroting en die mediumtermyn fiskale plan sal waarskynlik stabiliseer en uiteindelik die algemene regeringskuld verminder. Daarby het onlangse politieke verwikkelinge, hoewel ontwrigtend, gedui op die onderliggende krag van Suid-Afrikaanse instansies.” Volgens Moody’s is die uitkyk na negatief verander weens die toepassingsrisiko’s van die strukturele en wetgewende hervormings waarop die regering, sake- en arbeidsektor onlangs ooreengekom het om vertroue in die sakesektor te herstel en privaat beleggings aan te moedig. Moody’s het geen veranderinge aan die maksimum perk van Suid-Afrika se plaaslike óf buitelandse valuta aangebring nie. Die agentskap het gesê ŉ afgradering van Suid-Afrika se kredietgradering is steeds moontlik indien ekonomiese groei nie herstel word nie, die regering se vasbeslotenheid om die ekonomie te stabiliseer en sy skuld te verminder nie realiseer nie, of beleggersvertroue dermate verminder dat eksterne finansiering nie voldoende is om die huidige begrotingstekort te verbeter nie.